ประมวลข่าวทั่วไทยประจำวันที่  25  กรกฎาคม 2561
ประมวลข่าวทั่วไทยประจำวันที่  25  กรกฎาคม 2561  
  การเมือง/มั่นคง 
  ประเทศไทย มอบเงิน 1,300 ล้านกีบ ช่วยเหลือ สปป.ลาว 
 พลเอก ประยุทธ์ จันทร์โอชา นายกรัฐมนตรี มอบเงินช่วยเหลือจำนวน 5 ล้านบาท แก่นายแสง สุขะทิวง เอกอัครราชทูต สาธารณรัฐประชาธิปไตยประชาชนลาว (สปป.ลาว) ประจำประเทศไทย ณ ห้องสีม่วง ตึกไทยคู่ฟ้า ทำเนียบรัฐบาล เพื่อแสดงความห่วงใยและน้ำใจของประชาชนชาวไทย ในฐานะมิตรประเทศที่ใกล้ชิด สำหรับใช้ช่วยบรรเทาผลกระทบจากเหตุกรณีเขื่อนเซเปียน – เซน้ำน้อย ที่ชำรุดเสียหาย
 โอกาสนี้ นายกรัฐมนตรี กล่าวว่า พร้อมให้ความช่วยเหลือทั้งในด้านอาหาร น้ำสะอาด ยา และเต็นท์พลาสติก ในการบรรเทาอุทกภัยในครั้งนี้อย่างเต็มที่ ซึ่งขณะนี้ ทราบว่าหน่วยงานที่เกี่ยวข้องทั้งทหารและพลเรือน อาสาบรรเทาสาธารณภัยได้มีการประชุมเพื่อร่วมกันกำหนดแนวทางการให้ความช่วยเหลือต่อไป
 เอกอัครราชทูต สปป.ลาว ได้กล่าวแสดงความซาบซึ้งในไมตรีของรัฐบาลและประชาชนไทยในความช่วยเหลือของรัฐบาลและประชาชนไทยครั้งนี้ ยืนยันให้เห็นถึงมิตรภาพและน้ำจิตน้ำใจคนไทยที่มีต่อเพื่อนทั้งในยามปกติและเมื่อเพื่อนต้องการความช่วยเหลือ เป็นมิตรภาพที่แท้จริง ขอขอบคุณอีกครั้ง ขณะนี้ทราบว่า หน่วยงานของลาวได้เร่งแก้ไขและให้ความช่วยเหลือประชาชนในพื้นที่ดังกล่าวอย่างเต็มที่
 นายกรัฐมนตรี ให้กำลังใจชาวลาว พร้อมสั่งการเร่งช่วยเหลือผู้ประสบภัยอย่างเต็มที่ เตรียมเปิดรับบริจาคหัวใจไทยส่งไป สปป. ลาว พรุ่งนี้   
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ได้โทรศัพท์พูดคุยกับนายทองลุน สีสุลิด นายกรัฐมนตรี สปป.ลาว ก่อนพิธีมอบเงินช่วยเหลือจำนวน 5 ล้านบาท ผ่านเอกอัครราชทูต สปป.ลาวประจำประเทศไทย ที่ทำเนียบรัฐบาล โดยนายกรัฐมนตรี ได้ให้กำลังใจรัฐบาลและประชาชนชาวลาว เพื่อให้ฝ่าฟันวิกฤตครั้งนี้ไปได้โดยเร็วที่สุด พร้อมทั้งได้สั่งการให้กองทัพและหน่วยงานต่างๆ ของไทย เร่งเข้าไปช่วยเหลือผู้ประสบภัยใน สปป.ลาว และเชิญชวนทุกภาคส่วนร่วมบริจาคเงิน อาหารและเครื่องใช้จำเป็นแก่เพื่อนบ้านของเราด้วย นอกจากเงินช่วยเหลือที่รัฐบาลมอบให้แล้ว สถานเอกอัครราชทูตไทย ณ เวียงจันทน์ ยังได้ร่วมกับภาคเอกชนไทยและคนไทยใน สปป.ลาว มอบเงินช่วยเหลือผ่านกระทรวงแรงงานของ สปป.ลาว อีก 1,300,000 บาท และ 26,000,000 กีบ สถานกงสุลใหญ่ ณ แขวงสะหวันนะเขต ได้ร่วมกับบริษัทและชุมชนไทยในแขวงตอนใต้ของ สปป.ลาว มอบสิ่งของยังชีพรวมกว่า 100,000 บาท ให้แก่แขวงอัตตะปือ
 นายกรัฐมนตรี ได้รับรายงานว่า ขณะนี้สิ่งที่ สปป.ลาวต้องการด่วน คือ เต็นท์ชั่วคราว ผ้าห่ม หมอน เครื่องนอน อุปกรณ์ทำอาหาร (หม้อ จาน ฯลฯ) น้ำดื่ม เสื้อผ้า ยารักษาโรค ห้องน้ำเคลื่อนที่ เพื่อให้ประชาชนที่ได้รับผลกระทบดำรงชีพได้ในเบื้องต้น โดยฝ่ายไทยได้จัดส่งสิ่งของพระราชทานจากสมเด็จพระเจ้าอยู่หัวและพระบรมวงศานุวงศ์ ประกอบด้วย น้ำดื่ม 10,000 ขวด ผ้าห่ม 2,000 ผืน ผ้าเช็ดตัว 2,000 ผืน และเครื่องทำน้ำดื่ม 20 เครื่อง ส่วนของรัฐบาลจัดส่งถุงยังชีพ 5,000 ถุง เต็นท์ 1,000 หลัง ยารักษาโรค 5,000 ชุด ยาแก้น้ำกัดเท้า 5,000 ชุด และถุงใส่ศพ 50 ถุง พร้อมทั้งนำรถบรรทุกสูง 10 คัน และเรือท้องแบน 4 ลำ อาหารและน้ำดื่มเข้าไปช่วยเหลือด้วย และเมื่อน้ำลดแล้วจะส่งทีมเข้าไปช่วยสำรวจ เพื่อประเมินความเสียหายและฟื้นฟูบูรณะเส้นทางของ สปป.ลาว ทั้งนี้ กระทรวงมหาดไทยจะเป็นผู้ประสานงานกลางเรื่องการรับสิ่งของช่วยเหลือจากหน่วยต่างๆ แล้วขนไปให้กองทัพอากาศจัดส่งต่อไป
 สำหรับการรับบริจาคเงินจากประชาชนที่ต้องการช่วยเหลือผู้ประสบภัยรัฐบาลโดยสำนักปลัดสำนักนายกรัฐมนตรีจะเปิดบัญชีธนาคารชื่อ "หัวใจไทยส่งไป สปป. ลาว" ภายในวันพรุ่งนี้ 26 ก.ค.61 โดยรายละเอียดจะแจ้งให้ทราบอีกครั้งหนึ่ง 
  เตือนนายจ้าง ที่จ้างแรงงานต่างด้าวโดยไม่มีใบอนุญาตทำงานมีความผิดถูกจับปรับเป็นแสน  
 พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยว่า กระทรวงแรงงาน ได้บูรณาการปราบปรามแรงงานต่างด้าวผิดกฎหมาย โดยจัดชุดปฏิบัติการ 113 ทีม ประกอบด้วย เจ้าหน้าที่กรมการจัดหางาน ตำรวจ และฝ่ายความมั่นคงในพื้นที่ที่ออกตรวจสอบ ปราบปราม จับกุมและดำเนินคดีนายจ้าง/สถานประกอบการและแรงงานต่างด้าวผิดกฎหมาย หลังปิดศูนย์บริการเบ็ดเสร็จ (OSS) กันอย่างเคร่งครัดและต่อเนื่องตามที่ได้ปรากฏเป็นข่าวอยู่ในขณะนี้ ดังนั้น จึงขอแนะนำนายจ้างว่าหากยังมีแรงงานต่างด้าวทำงานอยู่กับตนเองโดยไม่มีใบอนุญาตทำงาน หรือทำงานนอกเหนือจากที่มีสิทธิจะทำได้ให้รีบส่งกลับประเทศโดยด่วน อย่าจ้างต่ออีกเป็นอันขาด เพราะมีความผิดตามพระราชกำหนดการบริหารจัดการการทำงานของคนต่างด้าว พ.ศ.2560 และที่แก้ไขเพิ่มเติม ต้องถูกดำเนินคดีมีโทษปรับ 10,000-100,000 บาทต่อคนต่างด้าวที่จ้างหนึ่งคน หากกระทำผิดซ้ำต้องมีโทษจำคุกไม่เกิน 1 ปี หรือปรับตั้งแต่ 50,000 – 200,000 บาท หรือทั้งจำทั้งปรับ และห้ามจ้างคนต่างด้าวทำงานเป็นเวลา 3 ปี ขณะเดียวกันแรงงานต่างด้าวก็จะมีความผิด มีโทษปรับ 5,000 – 50,000 บาท และเมื่อชำระค่าปรับแล้ว คนต่างด้าวจะถูกส่งกลับออกไปนอกราชอาณาจักร และห้ามขออนุญาตทำงานภายใน 2 ปี นับแต่วันที่ได้รับโทษ อย่างไรก็ตาม หากนายจ้างจำเป็นจะต้องจ้างแรงงานต่างด้าว สามารถจ้างได้แต่ต้องเป็นแรงงานที่เข้ามาในประเทศไทยอย่างถูกต้องตามกฎหมาย และมีใบอนุญาตทำงานจากกรมการจัดหางานเท่านั้น โดยแรงงาน 3 สัญชาติคือ เมียนมา ลาว กัมพูชา สามารถเข้ามาทำงานได้ตามระบบ MOU
 ด้านนายอนุรักษ์ ทศรัตน์ อธิบดีกรมการจัดหางาน กล่าวว่า ขณะนี้ชุดปฏิบัติการทั้ง 113 ชุด ได้ตรวจสอบนายจ้าง/สถานประกอบการไปแล้วจำนวน 1,248 ราย/แห่ง จับกุมดำเนินคดีไปแล้ว 115 ราย/แห่ง ขณะที่ตรวจสอบแรงงานต่างด้าวไปแล้วจำนวน 24,943 คน จับกุมดำเนินคดีไปแล้ว 641 คน ส่วนใหญ่เป็นเมียนมา 347 คน รองลงมาเป็นกัมพูชา 187 คน ลาว 55 คน เวียดนาม 34 คน และอื่นๆ 18 คน หากผู้ใดพบเห็นคนต่างด้าวทำงานผิดกฎหมายหรือพบการกระทำความผิดเกี่ยวกับการทำงานของคนต่างด้าว สามารถแจ้งเบาะแสหรือร้องเรียนได้ที่ กองทะเบียนจัดหางานกลางและคุ้มครองคนหางาน กรมการจัดหางาน หรือโทร.0 2354 1729 สำนักงานจัดหางานกรุงเทพมหานครพื้นที่ 1-10 สำนักงานจัดหางานจังหวัดทุกจังหวัด หรือโทร. สายด่วนกระทรวงแรงงาน 1506 กด 2 กรมการจัดหางาน
 ส่วนงานขายของหน้าร้านคนต่างด้าวสามารถทำได้ แต่ต้องมีนายจ้างเจ้าของร้าน ซึ่งเป็นคนไทยคอยกำกับดูแล และพนักงานขับรถในสถานประกอบการคนต่างด้าวสามารถทำได้ แต่ต้องมีใบอนุญาตขับขี่ ทั้งนี้ การกำหนดอาชีพสงวนกระทรวงแรงงานจะพิจารณาให้คนไทยมีงานทำ โดยไม่กระทบต่อโอกาสในการประกอบอาชีพของคนไทย การส่งเสริมภูมิปัญญาและเอกลักษณ์ไทย ความต้องการแรงงานเท่าที่จำเป็นต่อการพัฒนาประเทศ ความผูกพันหรือพันธกรณีระหว่างประเทศ และความมั่นคงของชาติเป็นสำคัญ 
  เอกอัครราชทูตสาธารณรัฐซูดานประจำประเทศไทย เข้าเยี่ยมคารวะนายกรัฐมนตรี โดยทั้งสองฝ่ายเห็นพ้องร่วมมือกันทั้งการค้าและการลงทุน   
พลเอก ประยุทธ์ จันทร์โอชา นายกรัฐมนตรี เปิดโอกาสให้นางซานา ฮะมัด อะลาวัด กูราฟี (H.E. Mrs. Sanaa Hamad Alawad Gourafi) เอกอัครราชทูตสาธารณรัฐซูดานประจำประเทศไทย เข้าเยี่ยมคารวะ ในโอกาสเข้ารับหน้าที่ ที่ทำเนียบรัฐบาล โดยนายกรัฐมนตรี เชื่อว่า เอกอัครราชทูตสาธารณรัฐซูดานฯ จะช่วยส่งเสริมความสัมพันธ์และความร่วมมือระหว่างไทยกับซูดานให้มากยิ่งขึ้น โอกาสนี้ได้ชื่นชมซูดานที่สามารถสร้างสันติสุขและฟื้นฟูประเทศจนกลายเป็นประเทศที่มีศักยภาพสูงในหลายๆ ด้าน หวังว่าทั้ง 2 ฝ่ายจะร่วมมือกันมากขึ้นทั้งในมิติการค้า การลงทุน การท่องเที่ยว การทำเหมืองแร่ เกษตรกรรม การทำประมงและสาธารณสุข เป็นต้น เพื่อสร้างผลประโยชน์ให้เพิ่มขึ้นทั้งสองประเทศ
 ขณะที่เอกอัครราชทูตสาธารณรัฐซูดานฯ กล่าวขอบคุณรัฐบาลไทยและประชาชนที่ต้อนรับอย่างอบอุ่น พร้อมชื่นชมไทยที่เป็นมิตรประเทศซึ่งเป็นต้นแบบของความสำเร็จในการพัฒนาประเทศและมีความเชี่ยวชาญในสาขาที่ซูดานต้องการ เช่น ด้านการสาธารณสุข การทำเหมืองแร่และการท่องเที่ยว รวมทั้งต้องการเรียนรู้ด้านการเกษตร การทำปศุสัตว์และอุตสาหกรรมแปรรูปอาหารจากไทย เพื่อสร้างความมั่นคงด้านอาหารให้แก่ประชาชนของซูดาน
 ด้านนายกรัฐมนตรี ยินดีสนับสนุนความร่วมมือและแลกเปลี่ยนประสบการณ์ในด้านที่ซูดานสนใจ โดยทั้งสองฝ่ายสามารถเป็นประตูเชื่อมโยงไปสู่ภูมิภาคของกันและกัน โดยไทยสามารถเป็นประตูเชื่อมโยงไปสู่อาเซียนให้แก่ซูดานได้ และไทยสามารถใช้ซูดานเป็นสะพานเชื่อมทางเศรษฐกิจการค้ากับภูมิภาคแอฟริกาและตะวันออกกลางได้เช่นกัน
 นอกจากนี้ ทั้งสองฝ่ายได้แลกเปลี่ยนความคิดเห็นในเรื่องความร่วมมือของซูดานในการแก้ปัญหาความขัดแย้งในจังหวัดชายแดนภาคใต้ โดยนายกรัฐมนตรียินดีที่เอกอัครราชทูตสาธารณรัฐซูดานฯ เดินทางเยือนพื้นที่จังหวัดชายแดนภาคใต้แล้ว จึงหวังว่าเอกอัครราชทูตสาธารณรัฐซูดานฯ จะเห็นถึงแนวทางการแก้ไขปัญหาความขัดแย้งของรัฐบาล ซึ่งเน้นการส่งเสริมการพัฒนาเพื่อยกระดับสภาพชีวิตความเป็นอยู่ให้แก่ประชาชนในพื้นที่ ด้านเอกอัครราชทูตสาธารณรัฐซูดานฯ ชื่นชมรัฐบาลในการแก้ไขปัญหาความขัดแย้งในจังหวัดชายแดนภาคใต้ ซึ่งเน้นการส่งเสริมการพัฒนาในพื้นที่ หวังว่าทั้งสองฝ่ายจะได้แลกเปลี่ยนประสบการณ์ด้านดังกล่าวมากยิ่งขึ้น เพื่อนำไปปรับใช้กับพื้นที่ห่างไกลของซูดานให้พัฒนาอย่างยั่งยืน  

เศรษฐกิจ/ท่องเที่ยว
  บีโอไอ อนุมัติ 4 โครงการใหญ่ เงินลงทุนเกือบ 3 หมื่นล้านบาท 
นางสาวดวงใจ อัศวจินตจิตร์เลขาธิการคณะกรรมการส่งเสริมการลงทุน หรือบีโอไอ เปิดเผยว่า ที่ประชุมคณะกรรมการส่งเสริมการลงทุน หรือ บอร์ดบีโอไอ ซึ่งมีพลเอก ประยุทธ์ จันทร์โอชา นายกรัฐมนตรี เป็นประธาน ได้พิจารณาอนุมัติส่งเสริมการลงทุนแก่กิจการต่างๆ รวม 4 โครงการ มูลค่ารวมกว่า 29,631 ล้านบาท ช่วยผลักดันการใช้วัตถุดิบในประเทศมูลค่ากว่า 19,480 ล้านบาทต่อปี ประกอบด้วย โครงการขยายกิจการผลิตอาหารสัตว์เลี้ยง เงินลงทุน 3,600 ล้านบาท ตั้งโรงงานอยู่ที่นิคมอุตสาหกรรมอมตะซิตี้ จังหวัดชลบุรี โครงการขยายกิจการผลิตรถยนต์ไฟฟ้าแบบผสม (HEV) และแบตเตอรี่สำหรับรถยนต์ไฟฟ้าของบริษัท นิสสัน เงินลงทุน 10,960 ล้านบาท ตั้งโรงงานอยู่ที่ อำเภอบางเสาธง จังหวัดสมุทรปราการ โครงการขยายกิจการผลิตรถยนต์ไฟฟ้าแบบผสม (HEV) และแบตเตอรี่สำหรับรถยนต์ไฟฟ้าของบริษัท ฮอนด้า ออโตโมบิล เงินลงทุน 5,821 ล้านบาท ตั้งโรงงานอยู่ที่บริษัทสวนอุตสาหกรรมโรจนะ จังหวัดอยุธยาและจังหวัดปราจีนบุรี และโครงการขยายกิจการขนส่งทางอากาศของบริษัท ไทย แอร์เอเชีย เอ็กซ์ เงินลงทุน 9,250 ล้านบาท โดยจะเช่าเครื่องบินแบบ Airbus A330 รวมจำนวน 6 ลำ ความจุผู้โดยสารลำละ 377 ที่นั่ง เพื่อให้บริการครอบคลุมทั้งการขนส่งผู้โดยสาร ทั้งแบบประจำเส้นทางและแบบเช่าเหมาลำ ทั้งนี้บริษัทจะขยายเส้นทางใหม่ในตลาดทั้งในและต่างประเทศ 
  รมว.คลัง เผยการเบิกจ่ายงบรัฐวิสาหกิจ ครึ่งปี 2561 น่าพอใจสูงถึงร้อยละ 86 ของเป้าหมาย 480,000 ล้านบาท  
 นายอภิศักดิ์ ตันติวรวงศ์ รัฐมนตรีว่าการกระทรวงการคลัง แถลงภายหลังการประชุมเร่งรัดการเบิกจ่ายงบลงทุนของรัฐวิสาหกิจร่วมกับรัฐวิสาหกิจทั้ง 45 แห่ง ที่มีนายสมคิด จาตุศรีพิทักษ์ รองนายกรัฐมนตรีเป็นประธานในการประชุมว่า พอใจในการเบิกจ่ายงบลงทุนในครึ่งปีงบประมาณแรกของรัฐวิสาหกิจทั้ง 45 แห่ง โดยการเบิกจ่ายสะสมจนถึงเดือนมิถุนายน 2561 มีการเบิกจ่ายไปแล้ว 261,571 ล้านบาท คิดเป็นร้อยละ 86 จากกรอบที่วางไว้ทั้งปีที่ 481,133 ล้านบาท โดยได้เร่งรัดการเบิกจ่ายงบลงทุนของแต่ละหน่วยงานให้เป็นไปตามเป้า ซึ่งมีหลายหน่วยงานที่เบิกจ่ายได้ตามแผนและบางหน่วยงาน เช่น การไฟฟ้า การประปา ปตท. ที่เบิกจ่ายงบลงทุนได้สูงกว่าเป้าซึ่งมั่นใจว่าในปีงบประมาณ 2561 ภาพรวมจะเบิกจ่ายงบลงทุนได้ตามเป้าหมายและผลักดันให้เศรษฐกิจไทยขยายตัวได้ตามเป้าร้อยละ 4.5 อย่างแน่นอน ทั้งนี้ในส่วนของหน่วยงานที่มีการเบิกจ่ายไม่เป็นไปตามแผน เช่น การรถไฟแห่งประเทศไทย การท่าอากาศยาน (AOT) องค์การขนส่งมวลชนกรุงเทพ(ข.ส.ม.ก.) TOT กสท.ไปรษณีย์ ได้กำชับให้เร่งแก้ไขข้อติดขัดโดยเชื่อว่าจะสามารถกลับมาดำเนินการได้ตามแผนได้ในช่วงก่อนท้ายของปี
 ขณะที่เหตุการณ์เขื่อนแตกที่ สปป.ลาว รัฐมนตรีว่าการกระทรวงการคลังกล่าวแสดงความเสียใจ ซึ่งในส่วนของ บริษัท ราชบุรีโฮลดิ้ง ที่เข้าไปลงทุนนั้น มองว่าจะไม่มีผลกระทบ เพราะเป็นการลงทุนร่วม โดยบริษัทราชบุรีโฮลดิ้ง ลงทุนในสัดส่วนร้อยละ 25 และมีนักลงทุนจากเกาหลีลงทุนในสัดส่วนร้อยละ 50 และจาก สปป.ลาว ลงทุนในสัดส่วนร้อยละ 25 แต่อย่างไรก็ตามบริษัทราชบุรีโฮลดิ้ง ก็ต้องเข้าไปช่วยดูแลจากผลกระทบในเหตุการณ์ที่เกิดขึ้นแน่นอน 
  กระทรวงพาณิชย์ เตรียมเปิดตัว Application ถุงเงินประชารัฐ 1 สิงหาคม ตั้งเป้าหมายมีร้านค้าเข้าร่วมโครงการไม่น้อยกว่า 2 แสนราย  
 นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่าในวันที่ 1 สิงหาคมนี้ พลเอก ประยุทธ์ จันทร์โอชา นายกรัฐมนตรี จะเป็นประธานเปิดตัว “Application ถุงเงินประชารัฐ” ที่ศูนย์แสดงสินค้าและการประชุมอิมแพ็ค เมืองทองธานี รวมถึงกล่าวปาฐกถาพิเศษเรื่อง “โครงการประชารัฐสวัสดิการกับการพัฒนาเศรษฐกิจฐานราก” เพื่อชี้แจงนโยบายของรัฐบาลในการขับเคลื่อนเศรษฐกิจฐานรากและยังจะใช้โอกาสนี้เข้าเยี่ยมชมร้านค้าธงฟ้าประชารัฐต้นแบบ การออกร้านของแผงค้าในตลาดสด ผักผลไม้และผู้ผลิตสินค้าชุมชนที่โดดเด่นของแต่ละจังหวัด รวมถึงการจัดเสวนาการใช้โปรแกรมประยุกต์ Mobile Application ถุงเงินประชารัฐ กับร้านธงฟ้าประชารัฐ สำหรับความคืบหน้าการรับสมัครร้านค้าเข้าร่วมโครงการร้านค้าธงฟ้าประชารัฐแบบใช้โทรศัพท์มือถือชำระเงิน จากบัตรสวัสดิการแห่งรัฐ ขณะนี้มีร้านค้ารายย่อย ร้านโชว์ห่วย ร้านหนูณิชย์ และร้านอาหารปรุงสำเร็จ เป็นต้น สมัครเข้าร่วมโครงการแล้วประมาณ 20,000 ราย โดยกระทรวงพาณิชย์ ได้ตรวจสอบรายละเอียดด้านเอกสารคุณสมบัติของผู้สมัครและได้จัดส่งรายชื่อให้กรมบัญชีกลางแล้วประมาณ 16,500 ราย เพื่ออนุมัติการเข้าร่วมโครงการ ส่วนร้านค้าที่เหลืออยู่ระหว่างการตรวจสอบความครบถ้วนโดยตั้งเป้าร้านค้าสมัครเข้าร่วมโครงการไม่ต่ำกว่า 2 แสนราย
 อย่างไรก็ตาม ได้สั่งการให้พาณิชย์จังหวัดและหน่วยงานที่เกี่ยวข้องทำการประชาสัมพันธ์ พร้อมการกำหนดรหัส 6 หลักเพื่อใช้คู่กับบัตรในการชำระเงินค่าสินค้า เพราะผู้ถือบัตรจะสามารถใช้บัตรในการซื้อสินค้าได้หลากหลายขึ้น จากเดิมที่ต้องนำไปใช้รูดผ่านเครื่อง EDC ในร้านค้าธงฟ้า โดยผู้ถือบัตรสามารถขอรหัส 6 หลักได้ที่สาขาของธนาคารกรุงไทยใกล้บ้าน หรือไปที่ตู้ ATM ธนาคารกรุงไทย และอำนวยความสะดวกให้กับร้านค้าในการสมัครเข้าร่วมโครงการ เพื่อช่วยเหลือร้านค้ารายย่อยให้ได้รับการดูแลจากรัฐบาล ซึ่งจะช่วยสร้างความเข้มแข็งให้กับร้านค้า ทั้งนี้จากการเปิดตัวโครงการบัตรสวัสดิการแห่งรัฐตั้งแต่เดือนตุลาคม 2560 ถึงเดือนกรกฎาคม 2561 มีการใช้จ่ายผ่านบัตรสวัสดิการแห่งรัฐแล้วประมาณ 40,000 ล้านบาท 

สังคม
   วันภาษาไทยแห่งชาติ ประจำปี 2561 รณรงค์ให้เด็กและเยาวชนเห็นความสำคัญของการใช้ภาษาไทยอย่างถูกต้อง 
 นายวิษณุ เครืองาม รองนายกรัฐมนตรี เป็นประธานเปิดงานวันภาษาไทยแห่งชาติ วันที่ 29 กรกฎาคม 2561 พร้อมมอบเข็มโล่เชิดชูเกียรติและรางวัลแก่ผู้ที่ได้รับคัดเลือกยกย่องผู้ใช้ภาษาไทยด้านต่างๆ รวมถึงเกียรติบัตรแก่ผู้แทนสถานเอกอัครราชทูตประจำประเทศไทยที่ส่งเสริมการใช้ภาษาไทย 13 ประเทศ
 จากนั้น รองนายกรัฐมนตรี ได้กล่าวปาฐกถาพิเศษว่า ประเทศไทยถือเป็นประเทศหนึ่งที่มีภาษาพูดและเขียนเป็นตัวเองถือเป็นภูมิปัญญาที่น่าภาคภูมิใจ แต่เมื่อความเปลี่ยนแปลงของยุคสมัย ตลอดจนการพัฒนาของระบบสารสนเทศจึงส่งผลกระทบต่อคนในสังคมโดยเฉพาะเด็กและเยาวชนจึงต้องระมัดระวังการเปลี่ยนโครงสร้าง หลักภาษาและให้ทุกภาคส่วนเห็นความสำคัญโดยมีการจัดกิจกรรมและรณรงค์ให้ประชาชนโดยเฉพาะเยาวชนใช้ภาษาไทยอย่างถูกต้องมากยิ่งขึ้น
 สำหรับปีนี้มีผู้ที่ได้รับรางวัลด้านการใช้ภาษาไทย ได้แก่ รางวัลปูชนียบุคคลด้านภาษาไทย คือ นายประจักษ์ สายแสง นางวิภา กงกะนันทน์ ผู้ใช้ภาษาไทยดีเด่น อาทิ นายสาธิต กรีกุล นายเสน่ห์ วงษ์กำแหง ส่วนรางวัลเพชรในเพลงที่มอบให้กับบุคคลในวงการเพลงที่ใช้ภาษาไทยได้ถูกต้อง อาทิ นายปองศักดิ์ รัตนพงษ์ ได้รางวัลผู้ขับร้องเพลงไทยสากลชาย ส่วนผู้ขับร้องเพลงไทยสากลหญิง นางสาวนภัสสร ภูธรใจ และนางสาวปิยนุช เสือจงพรู ผู้ขับร้องเพลงไทยลูกทุ่งชาย นายพรภิรมย์ พินทะปะกัง และประเภทผู้ขับร้องเพลงไทยลูกทุ่งหญิง น.ส.พลอยชมพู ลอมเศรษฐี 
  กองทุนเงินให้กู้ยืมเพื่อการศึกษา พร้อมให้ความช่วยเหลือกรณีครูค้ำประกันนักเรียนที่กู้ยืมเงินแล้วค้างชำระหนี้จนถูกยึดทรัพย์  
 นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่าปัจจุบันกองทุนฯได้ปล่อยเงินกู้ยืมให้แก่นักเรียน นักศึกษาไปแล้วจำนวนกว่า 5 ล้าน 4 แสนราย คิดเป็นเงินกว่า 5.7 แสนล้านบาท โดยในจำนวนนี้มีผู้กู้ยืมที่ชำระหนี้เสร็จสิ้นแล้วจำนวน 8 แสนราย อยู่ระหว่างปลอดหนี้ 1 ล้านราย และอยู่ระหว่างชำระหนี้ 3.5 ล้านราย ส่วนกรณีครูวิภา บานเย็น ค้ำประกันให้แก่นักเรียนกู้ยืมเพื่อการศึกษาจำนวน 60 ราย ตั้งแต่ปี 2541-2542 ขณะนี้มีผู้กู้ที่ชำระหนี้ปิดบัญชีเรียบร้อยแล้ว 29 ราย ชำระหนี้ตามปกติ 10 ราย ถูกฟ้องร้องดำเนินคดีทั้งสิ้น 21 ราย โดยในจำนวนคดีที่ถูกฟ้องร้องมีการยึดทรัพย์ 4 ราย ซึ่งครูวิภาได้เข้าชำระหนี้ในส่วนที่ค้ำประกันแล้วโดยกองทุนจะดำเนินการถอนการยึดทรัพย์ และคดีที่เหลืออีก 17 คดีอยู่ในขั้นตอนการบังคับคดีคิดเป็นเงินต้นที่ค้ำประกันประมาณ 190,000 บาท ในส่วนของคดีที่รอการบังคับคดี กองทุนจะดำเนินการไกล่เกลี่ยก่อนการยึดทรัพย์ พร้อมยืนยันไม่ฟ้องร้องล้มละลาย
 ทั้งนี้ในส่วนของขั้นตอนติดตามหนี้จากผู้กู้ยืม ในปีแรกที่ผู้กู้ยืมครบกำหนดชำระหนี้ กองทุนจะส่งจดหมายแจ้งภาระหนี้ให้แก่ผู้กู้ยืม จากนั้นกองทุนจะมีจดหมายติดตามหนี้ค้างชำระ แจ้งเตือนให้แก่ผู้กู้ยืมและผู้ค้ำประกัน รวมทั้งมีเจ้าหน้าที่โทรศัพท์แจ้งเตือนภาระหนี้ให้รับทราบเพื่อดำเนินการชำระหนี้ภายในระยะเวลาที่กำหนด และหากผู้กู้ยืมค้างชำระหนี้ จะต้องเสียเบี้ยปรับในอัตราร้อยละ 12 หรือ 18 ต่อปี ของเงินต้นงวดที่ค้างชำระ
   รมว.ทรัพย์ ย้ำ ยังไม่รีบประกาศให้วนอุทยานถ้ำหลวง ขุนน้ำนางนอน เป็นอุทยานแห่งชาติในเร็ววันนี้ 
 พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม ลงพื้นที่สำรวจบริเวณถ้ำหลวง ขุนน้ำนางนอนโถงที่ 1 (บริเวณปากถ้ำ) หลังจากปิดพื้นที่ชั่วคราว ด้วยการใช้ประตูเหล็กกั้นเป็นพื้นที่เขตหวงห้ามตั้งแต่วันที่ 11 กรกฎาคมที่ผ่านมา พบว่าจำเป็นต้องรอให้ปริมาณน้ำในถ้ำหลวงฯลดลงและแห้งก่อนถึงจะขน ย้ายสิ่งของต่างๆ ในถ้ำออกมาได้ทั้งหมด โดยเจ้าหน้าที่อุทยานฯ ได้วัดระดับน้ำภายในถ้ำอยู่ที่ 40 เซนติเมตร โดยระดับน้ำจะเพิ่มขึ้นอีกเมื่อมีฝนตกลงมา โดย รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงแผนฟื้นฟูถ้ำหลวง ขุนน้ำนางนอน ว่า กรมอุทยานแห่งชาติสัตว์ป่าและพันธุ์พืช นำเสนอแผนฟื้นฟูถ้ำหลวงแล้ว 4 แผน คือ คุ้มครองดูแลทรัพยากร พัฒนาการท่องเที่ยว ดูแลและรักษาความปลอดภัยนักท่องเที่ยว และเพิ่มประสิทธิภาพการบูรณาการในการบริหารจัดการ ในเบื้องต้นขอให้คงเอกลักษณ์สภาพพื้นที่ถ้ำหลวงฯ ประชาชนท้องถิ่นต้องมีรายได้และมีส่วนร่วมกับการท่องเที่ยวที่จะเข้ามาในอนาคตและเน้นความปลอดภัยนักท่องเที่ยว ขณะที่การประกาศให้วนอุทยานถ้ำหลวงฯ เป็นเขตอุทยานแห่งชาติในอนาคตต้องขอให้ประชาชนในชุมชนเข้ามามีส่วนร่วมและไม่กระทบกับแนวเขตทำกินของชาวบ้าน โดยกำชับให้อธิบดีกรมอุทยานฯ ทำประชาพิจารณ์และศึกษาศักยภาพเชิงพื้นที่ก่อนประกาศเป็นอุทยานแห่งชาติ หากพื้นที่ไหนมีชาวบ้านอาศัยอยู่ต้องกันพื้นที่ออกทั้งหมด ขอให้ประชาชนอย่าพึ่งเข้าใจคลาดเคลื่อนและให้ลงพื้นที่ทำความเข้าใจกับชุมชน ที่สำคัญยังไม่มีความจำเป็นต้องเร่งรีบประกาศเลื่อนขั้นจากวนอุทยานเป็นอุทยานแห่งชาติ โดยแผนฟื้นฟูและแผนพัฒนาเป็นพื้นที่ท่องเที่ยวยังคงดำเนินต่อภายใต้ความเป็นวนอุทยานถ้ำหลวงฯไปก่อน
 รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวย้ำว่าประชาชนจะเริ่มเข้ามาท่องเที่ยวในพื้นที่เที่ยวถ้ำหลวงฯ มากขึ้นประมาณเดือนพฤศจิกายนนี้ จึงจำเป็นที่เจ้าหน้าที่อุทยานฯ ต้องเตรียมพร้อมรับมือและจัดระเบียบการจราจร เพื่อควบคุมไม่ให้กระทบต่อแผนฟื้นฟูถ้ำหลวงฯ และไม่ให้นักท่องเที่ยวเข้าไปในพื้นที่หวงห้ามเด็ดขาด ควบคู่กับทำโซนนิ่ง กำหนดจุดห้ามเข้าภายในถ้ำหลวง ทั้งนี้ กำชับให้กรมทรัพยากรธรณีและกรมอุทยานฯ ที่กำลังเร่งสำรวจถ้ำหลวงฯ อย่างละเอียด รวมระยะทาง 10 กิโลเมตร เริ่มทันทีหลังหมดฤดูฝนนี้ โดยทำแผนที่ถ้ำหลวงฯ จุดต่างๆ ที่มีความเสี่ยง ทำโซนนิ่ง กำหนดเขตท่องเที่ยวภายในถ้ำ กำหนดจุดหวงห้ามเด็ดขาด แม้แต่นักวิจัยที่จะเข้ามาสำรวจภายในถ้ำต้องแจ้งชื่อ และผ่านการตรวจสอบก่อนเข้าศึกษาทุกครั้ง เพื่อป้องกันเหตุซ้ำรอย